Document ID: 32013R0251

KOMISJONI MÄÄRUS (EL) nr 251/2013,
22. märts 2013,
millega muudetakse Euroopa Parlamendi ja nõukogu määruse (EÜ) nr 396/2005 II ja III lisa seoses aminopüraliidi, bifenasaadi, kaptaani, fluasinaami, fluopikoliidi, folpeedi, metüülkresoksiimi, pentiopüraadi, prokinasiidi, püridaadi ja tembotriooni jääkide piirnormidega teatavates toodetes või nende pinnal
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta (1), eriti selle artikli 14 lõike 1 punkti a,
ning arvestades järgmist:
(1)
Bifenasaadi, kaptaani, dimetoaadi, folpeedi, iprodiooni, metüülkresoksiimi, pümetrosiini ja püridaadi jääkide piirnormid on sätestatud määruse (EÜ) nr 396/2005 II lisas ja III lisa B osas. Aminopüraliidi, fluasinaami, fluopikoliidi, prokinasiidi ja tembotriooni jääkide piirnormid on sätestatud määruse (EÜ) nr 396/2005 III lisa A osas. Pentiopüraadi jääkide piirnorme ei ole määruse (EÜ) nr 396/2005 II ega III lisas sätestatud ning seda ei ole kantud ka IV lisasse, seega kohaldatakse vaikimisi väärtust 0,01 mg/kg.
(2)
Seoses kasutusloa andmisega toimeainet aminopüraliidi sisaldava taimekaitsevahendi kasutamiseks rapsiseemnete puhul on esitatud määruse (EÜ) nr 396/2005 artikli 6 lõike 1 alusel taotlus muuta kehtivat jääkide piirnormi.
(3)
Bifenasaadi kohta on selline taotlus esitatud kasutamiseks tsitrusviljade, õunviljade, luuviljade, laua- ja veiniviinamarjade, humalate, maasikate, tomatite, paprikate, baklažaanide ja mittesöödava koorega kõrvitsaliste puhul. Kaptaani kohta on selline taotlus esitatud kasutamiseks tomatite puhul. Dimetoaadi kohta on selline taotlus esitatud kasutamiseks lauaoliivide ja õli tootmiseks ette nähtud oliivide puhul. Fluasinaami kohta on selline taotlus esitatud kasutamiseks õunte puhul. Fluopikoliidi kohta on selline taotlus esitatud kasutamiseks aedsalati ja muude salatitaimede, spinati ning sarnaste lehtköögiviljade ja värskete maitsetaimede puhul. Folpeedi kohta on selline taotlus esitatud kasutamiseks pamplite, vaarikate, sõstarde ja karusmarjade puhul. Iprodiooni kohta on selline taotlus esitatud kasutamiseks juurselleri puhul. Metüülkresoksiimi kohta on selline taotlus esitatud kasutamiseks odra, rukki ja nisu puhul. Prokinasiidi kohta on selline taotlus esitatud kasutamiseks tomatite, baklažaanide ja söödava koorega kõrvitsaliste puhul. Pümetrosiini kohta on selline taotlus esitatud kasutamiseks põldkännaku ja kaunadega ubade puhul. Püridaadi kohta on selline taotlus esitatud kasutamiseks tilli puhul. Tembotriooni puhul on selline taotlus esitatud veiste ja sigade neerude ja maksa kohta seoses maisi pinnal kasutatava tembotriooni tõttu söödas esinevate jääkide piirnormidega.
(4)
Vastavalt määruse (EÜ) nr 396/2005 artikli 6 lõigetele 2 ja 4 on esitatud taotlus fluopikoliidi kasutamiseks porgandi, redise ja suhkrupeedi puhul. Taotluse esitaja väidab, et USAs on nimetatud toodete puhul lubatud fluopikoliidi kasutada ja see põhjustab määruses (EÜ) nr 396/2005 sätestatud jääkide piirnormidest suuremaid jääke, mistõttu tuleks kehtestada kõrgemad jääkide piirnormid, et hoida ära kaubandustõkete tekkimine nimetatud toodete importimise korral.
(5)
Pentiopüraadi kohta on esitatud taotlus vastavalt määruse (EÜ) nr 396/2005 artikli 6 lõigetele 1 ja 4 eesmärgiga kehtestada jääkide piirnormid pähklipuude viljade (välja arvatud kookospähklid ja piiniapähklid), õunviljade, kirsside, virsikute, ploomide, maasikate, juur- ja mugulköögiviljade, küüslaugu, sibula, pesasibula, talisibula, tomati, paprika, baklažaani, kõrvitsaliste, suhkrumaisi, õisik-kapsaste, peakapsa, hiina kapsa, lehtsalati ja muude salatitaimede (sh ristõieliste, spinati ja muude sarnaste), aed-harakputke, peterselli, ubade (kaunadega ja ilma), herneste (kaunadega ja ilma), hispaania artišokkide, selleri, apteegitilli, rabarberi, porrulaugu, kuivatatud kaunviljade, maapähklite, päevalilleseemnete, rapsiseemnete, sojaubade, puuvillaseemnete, odra, maisi, kaera, rukki, sorgo, nisu, suhkrupeedi ja loomsete kaupade puhul, võttes arvesse jääkide taset loomasöödas. Taotluse esitaja väidab, et USAs ja Kanadas on nimetatud toodete puhul lubatud kõnealust ainet kasutada ja see põhjustab määruses (EÜ) nr 396/2005 sätestatud jääkide piirnormidest suuremaid jääke, mistõttu on vaja muuta jääkide piirnorme, et võimaldada nende toodete otstarbekohast kasutamist Euroopa Liidus ja lubatud kasutamist USAs ja Kanadas. Et hoida ära kaubandustõkete tekkimine nimetatud toodete importimise korral, on vaja kehtestada kõrgemad jääkide piirnormid.
(6)
Määruse (EÜ) nr 396/2005 artikli 8 kohaselt hindasid asjaomased liikmesriigid kõnealuseid taotlusi ja hindamisaruanded edastati komisjonile.
(7)
Euroopa Toiduohutusamet (edaspidi „toiduohutusamet”) hindas taotlusi ja hindamisaruandeid, uurides eelkõige ohtu tarbijatele ja vajaduse korral loomadele, ning esitas põhjendatud arvamused kavandatud jääkide piirnormide kohta (2). Toiduohutusamet edastas arvamused komisjonile ja liikmesriikidele ning tegi need üldsusele kättesaadavaks.
(8)
Toiduohutusamet jõudis oma põhjendatud arvamustes järeldusele, et seoses dimetoaadi kasutamisega lauaoliivide ja õli tootmiseks ette nähtud oliivide puhul tuleks põhjendatud arvamuse raames tehtud riskianalüüsi kuni lõpliku hinnangu esitamiseni käsitada esialgsena, sest see võib alahinnata tegelikke riske tarbijatele. Iprodiooni kasutamisega juurselleri puhul tõi toiduohutusamet välja puudused taime ainevahetuse uuringutes. Pentiopüraadi kasutamiseks hiina kapsa ja eskariooli puhul ei soovita toiduohutusamet kavandatud jääkide piirnorme kehtestada, sest riskid tarbijatele ei ole välistatud. Lisaks sellele on maisi, rapsiseemnete, puuvilla, päevalille ja soja puhul jääkide katsed tehtud geneetiliselt muundatud põllukultuuridel. Taotleja peab kinnitama, et geneetiliselt muundatud põllukultuurides jätkub pentiopüraadi ainevahetus samamoodi nagu vastavates tavapärastes kultuurides. Pümetrosiini kasutamisega põldkännaku ja kaunadega ubade puhul jõudis toiduohutusamet järeldusele, et esitatud andmed ei ole uue jääkide piirnormi kehtestamiseks piisavad. Jääkide kehtivad piirnormid peaksid seepärast jääma samaks.
(9)
Muude taotluste kohta tegi toiduohutusamet järelduse, et kõik nõuded andmete osas on täidetud ja et taotlejate soovitud muudatused jääkide piirnormides on tarbijaohutuse seisukohalt vastuvõetavad vastavalt tarbija kokkupuute hinnangule Euroopa 27 spetsiifilise tarbijarühma kohta. Toiduohutusamet võttis arvesse kõige uuemat teavet ainete toksikoloogiliste omaduste kohta. Ei tarbijate eluaegsel kokkupuutel kõnealuste ainetega selliseid aineid sisaldavate toiduainete tarbimisel ega ka lühiajalisel kokkupuutel asjaomaste põllukultuuride ja toodete äärmusliku tarbimise korral ei ilmnenud ohtu ületada aktsepteeritavat päevadoosi või akuutset standarddoosi.
(10)
Tuginedes toiduohutusameti põhjendatud arvamusele ja võttes arvesse asjakohaseid tegureid, on jääkide piirnormide asjakohased muudatused kooskõlas määruse (EÜ) nr 396/2005 artikli 14 lõikega 2.
(11)
Määrust (EÜ) nr 396/2005 tuleks seepärast vastavalt muuta.
(12)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega ning ei Euroopa Parlament ega nõukogu ei ole vastuväiteid esitanud,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 396/2005 II ja III lisa muudetakse vastavalt käesoleva määruse lisale.
Artikkel 2
Käesolev määrus jõustub järgmisel päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 22. märts 2013

Labels: 0
3
17
6